Escola Valenciana ha donat suport a l’IES Violant de Casalduch de Benicàssim, acusat d’adoctrinament per part del PP, Ciutadans i Vox pel fet d’haver mostrat un mapa que inclou el País Valencià dins els Països Catalans.

En un comunicat, el president de l’entitat, Vicent Moreno, ha anunciat que s’afegia a la llista d’adhesions en suport a l’IES i ha lamentat que aquestes formacions vulguin ‘crispar i manipular la societat amb afirmacions que qüestionen la professionalitat del cos docent’. Per Moreno, aquestes acusacions evidencien ‘una ignorància total de nocions científiques com la unitat de la llengua’. I ha afegit: ‘Ara com ara, negar la unitat de la llengua és com afirmar que la Terra és plana, perquè tots dos casos compten amb la comunitat científica competent.’ I ho ha exemplificat així: ‘Fa segles es va demostrar que els vaixells no cauen per l’hemisferi quan naveguen. De manera semblant, les màximes autoritats en matèria de llengua, l’Acadèmia Valenciana de la Llengua, l’Institut d’Estudis Catalans i la Real Academia Española, han afirmat que el nostre valencià és una llengua romànica, el català, i que es parla a Catalunya, el País Valencià, les Illes Balears, la Franja de Ponent, Andorra, la Catalunya Nord, el Carxe i l’Alguer. Això, cap polític, per molt que li pesi, no ho pot negar, perquè s’exposa a fer públic el seu desconeixement de la realitat.’

A l’hora d’expressar el suport amb el centre educatiu, ha dit: ‘No podem permetre aquest assetjament en una escola. És una estratègia política per a intoxicar les relacions personals a l’interior de la comunitat educativa.’

Moreno ho ha reblat així: ‘La ignorància és un material combustible capaç de generar conflictes inventats, però la manipulació conscient d’informació científica és un enaltiment de l’odi que pot tenir conseqüències imprevisibles. La unitat de la llengua és una realitat científica irrefutable i, tenint en compte més de quaranta sentències judicials que ho confirmen, aquesta realitat s’ha de viure amb total normalitat.’

Sobre el mapa lingüístic que ha estat origen de la polèmica, Moreno ha dit que l’IES Violant de Casalduch havia fet allò que s’esperava dels mestres: ‘Ha transmès el coneixement a l’alumnat, mostrant amb un suport gràfic la unitat de la llengua. I bé? Utilitzar mapes a la classe de llengua no és censurat, no? Un mapa lingüístic és una eina pedagògica que ajuda l’alumnat a retenir millor la informació.’